बिना नाम लिए हेटर्स पर साधा निशाना, बोले- हम झुकने वालों में से नहीं
Bollywood Director Karan Johar Poem Ilzaam Goes Viral After Anushka Sharma Career Remark - अनुष्का शर्मा के साथ करण जौहर का एक वीडियो इन दिनों बेहद सुर्खियों में है, जिसमें डायरेक्टर खुद ये कहते नजर आए कि एक वक्त था जब वो अनुष्का शर्मा का करियर बर्बाद करना चाहते थे।
अनुष्का शर्मा के साथ करण जौहर का एक वीडियो इन दिनों बेहद सुर्खियों में है, जिसमें डायरेक्टर खुद ये कहते नजर आए कि एक वक्त था जब वो अनुष्का शर्मा का करियर बर्बाद करना चाहते थे। करण के इस बयान को लेकर कंगना रनोट, अपूर्व असरानी और विवेक अग्निहोत्री समेत कई सेलेब्स उन्हें क्रिटिसाइज कर चुके हैं। विवादों के बीच करण ने शनिवार रात एक क्रिप्टिक पोस्ट शेयर किया है।
बिना नाम लिए करण ने हेटर्स पर साधा निशाना
इंस्टाग्राम हैंडल पर करण ने इशारों-इशारों में लिखा कि उनपर चाहे जितने इल्जाम लगा लिए, वो हार मानने वालों में से नहीं हैं। लोग भले ही जितने झूठ बोले, मगर वो शांत रहेंगे। लोग भले ही उन्हें नीचा दिखाएं, उनपर आरोप लगाएं, वो कभी कमजोर नहीं पड़ेंगे।
करण ने लिखी कविता- 
लगा लो इल्जाम हम झुकने वालों में से नहीं।
झूठ के बन जाओ गुलाम, हम बोलने वालों में से नहीं।
जितना नीचा दिखाओगे, जितने आरोप लगाओगे।
हम गिरने वालों में से नहीं। हमारा कर्म, हमारी विजय है।
आप उठा लो तलवार, हम मरने वालों में से नहीं।
कंगना ने करण को बुलाया चाचा चौधरी 
करण के इस वीडियो पर उनसे 36 का आंकड़ा रखने वाली कंगना रनोट ने रिएक्ट किया था, उन्होंने लिखा- ‘इस चाचा चौधरी को बस यही एक काम है।’ इससे पहले भी कंगना कई मौकों पर करण के खिलाफ अपनी भड़ास निकाल चुकी हैं।’
विवेक अग्निहोत्री ने बॉलीवुड पॉलिटिक्स पर साधा था निशाना 
करण के पोस्ट पर रिएक्ट करते हुए विवेक ने लिखा था- किसी की हॉबी सिर्फ करियर बनाना या बिगाड़ना होता है। अगर बॉलीवुड गटर में है, तो इसका कारण टैलेंटेड आउटसाइडर लोगों के खिलाफ कुछ लोगों की गंदी बैकरूम पॉलिटिक्स है।
अनुष्का शर्मा का करियर बर्बाद करना चाहते थे करण जौहर 
चर्चित वीडियो में करण जोहर बोल रहे हैं- ‘मैं अनुष्का शर्मा का करियर खत्म कर देना चाहता था। जब आदित्य चोपड़ा ने फिल्म में कास्ट करने के लिए मुझे इनकी फोटो दिखाई तो मैंने कहा नहीं, इन्हें तो बिलकुल भी नहीं। मैंने आदित्य से कहा आप पागल तो नहीं हैं। आपको इस अनुष्का शर्मा को साइन करने की कोई जरूरत नहीं है।’
करण ने आगे कहा- ‘उस समय एक लीड एक्ट्रेस थीं जिन्हें मैं चाहता था कि फिल्म में कास्ट किया जाए। मैंने पूरी तरह से अनुष्का का करियर दांव पर लगा दिया था, लगभग उनका करियर खत्म कर दिया था। मैंने तो रब ने बना दी जोड़ी भी बड़ी मुश्किल से झिझकते हुए देखी थी। मीडिया रिपोर्ट्स की मानें तो करण इस फिल्म में अनुष्का की जगह सोनम कपूर को कास्ट करना चाहते थे।’
बैंड बाजा बारात देखने के बाद अनुष्का से माफी मांगना चाहते थे करण
‘बैंड बाजा बारात’ में अनुष्का की परफॉरमेंस देख कर करण जौहर काफी इम्प्रेस हो गए थे। आगे वीडियो में करण ने बताया- जब मैंने ‘बैंड बाजा बरात’ में उनकी परफॉर्मेंस देखी तब मुझे ऐसा लगा कि मुझे अनुष्का से माफी मांगनी पड़ेगी। मैं उन्हें कॉम्पलिमेंट तो देना ही चाहता था साथ ही मैं इस बात के लिए शर्मिंदा था कि मैं इतनी टैलेंटेड एक्ट्रेस का करियर ग्राफ नीचे ला सकता था।’ बता दें कि अनुष्का ने अपने करियर की शुरुआत रब ने बना दी जोड़ी से की थी ।
करण का ये वीडियो 2016 में हुए 18वें MAMI मुंबई फिल्म फेस्टिवल का है। इस मौके पर करण जौहर ‘ए दिल है मुश्किल’ की लीड एक्ट्रेस ऐश्वर्या राय और अनुष्का शर्मा के साथ स्टेज पर गए थे।